Man in Stilbaai deur haai aangevalDie man word na die aanval per helikopter na ‘n hospitaal vervoer. Foto: Louise Mouton Enrico Menezies, stasiebevelvoerder van die Nasionale Seereddingsinstituut (NSRI) in Stilbaai, het gesê lede van die NSRI is Sondag omstreeks 15:00 ontbied ná berigte dat ŉ branderplankryer deur ŉ haai aangeval is by Morris Reef. Volgens Menezies was twee lede van die NSRI se bemanning besig om branderplank te ry in die omgewing en het hulle en ŉ lid van die publiek die man uit die water gehelp. Die NSRI-lede het behandeling op die man begin toepas. Die man is na die NSRI se Stilbaai-basis daar naby geneem vir verdere behandeling. Die provinsiale nooddienste en ŉ Skymed-helikopter was kort hierna op die toneel en het die behandeling oorgeneem. Die man is per helikopter na ŉ nabygeleë hospitaal vervoer vir verdere mediese sorg. Volgens Menezies het die man skeurwonde aan sy regterkuit, -knie en -heup opgedoen. “Die pasiënt was deurentyd wakker en vol moed,” het hy gesê. Lees die opvolgberig: Man stabiel ná Stilbaai-haaiaanval, vriend vertel wat hy gesien het